Vielsesringen er for nogle det kæreste eje og symbolet på kærlighed og troskab. Derfor er det ikke hverdagskost at finde en gammel vielsesring på en mark nær Vennebjerg Mølle ved Lønstrup. Der kan selvfølgelig være gode grunde til, at den lå, hvor den gjorde. Men hvad er historien om ringen mon, og er den savnet? Lige nu er der mange hvis'er, måske'er og uafklarede spørgsmål. Fakta er, at Mikkel B. Ottesens nevø og en af hans kammerater fredag var ude at gå en tur, mens de nød påskesolen. Undervejs gjorde de sig flere fund. For med sig havde de en metaldetektor, der fik færden at den gamle vielsesring. Gift i 1960? Efterfølgende tog de den med sig og afleverede den til Mikkel B. Ottesen. Han er på Twitter nu gået på jagt efter ejeren til ringen eller eventuelle børn til den gifte kvinde. Visse spor er der nemlig at forfølge. For i ringen står der "Egon" og "18 8 60". Førstnævnte er formentligt navnet på manden, som kvinden blev gift med, og sidstnævnte er måske datoen, hvor brylluppet fandt sted - altså 18. august 1960. Så langt så godt. Der er bare et problem. Hvis man går tilbage i tiden, så viser det sig, at 18. august 1960 er en torsdag, hvilket forplumrer førnævnte tese en smule. Hvad der er op og ned i sagen er endnu uvist. De manglende svar håber Mikkel B. Ottesen på at finde. For som han siger: - En ring som dén er ikke bare en, man smider væk. Hvis du kan føre Mikkel B. Ottesen nærmere kvinden, der ejer ringen, så hører han meget gerne fra dig. - Vi vil gerne høre historien og se noget dokumentation, eventuelt i form af en vielsesattest, så vi ved, at det er de rigtige, der får ringen, siger han.
Jagten på ejeren er sat ind.